Onregverdige beëindiging van dienste: Appèl en die tydperk vir verwysing na die relevante eksterne forum - Jy en die RegJy en die Reg
Tuis › Regsvrae › Onregverdige beëindiging van dienste: Appèl en die tydperk vir verwysing na die relevante eksterne forum
Onregverdige beëindiging van dienste: Appèl en die tydperk vir verwysing na die relevante eksterne forum
Deur Gibbs du Toit
Vraag: My dienste is ongeveer twee weke gelede beëindig. Ná die bevinding het ek appèl aangeteken. Die maatskappy het geen beleid oor die tydperk waarbinne ʼn appèlproses afgehandel moet word nie. Ek het by ʼn vriend gehoor dat ek blykbaar net ʼn sekere tydperk het waarbinne ek my saak na ʼn eksterne forum kan verwys en nou is ek nie seker hoe om te maak nie.
Antwoord: Ingevolge artikel 185(a) van die Wet op Arbeidsverhoudinge (No. 66 van 1995) het elke werknemer die reg daarop dat sy of haar dienste nie onregverdig beëindig word nie.
Artikel 191(1)(a) van die Wet op Arbeidsverhoudinge bepaal dat in omstandighede waar ʼn werknemer se dienste onregverdig beëindig word, die werknemer daarop geregtig is om die saak na ʼn relevante forum te verwys.
Artikel 191(1)(b) van die Wet op Arbeidsverhoudinge bepaal dat ʼn verwysing oor die onregverdige beëindiging van dienste binne 30 dae vanaf die dag waarop die werknemer se dienste beëindig is, moet geskied. Dit bepaal voorts dat indien die verwysing later as die voorgeskrewe 30 dae gedoen word, sodanige verwysing moet geskied binne 30 dae vanaf die datum waarop die werkgewer ʼn finale besluit geneem het om die werknemer se dienste te beëindig.
Alhoewel daar ʼn voorskrif is dat werknemers gebruikmaak van die werkgewer se interne appèlproses indien hulle meen die bevinding of sanksie is onregverdig, moet ʼn mens probeer verhoed dat stagnering van die proses aanleiding gee tot die laat verwysing van die saak na die relevant eksterne forum. Die moontlikheid bestaan dat ʼn laat verwysing wat gepaard gaan met ʼn kondonasie-aansoek van die hand gewys kan word, sal meebring dat die applikant benadeel word.
Wat die vraag betref, kan aanvaar word dat daar nog tyd tot jou beskikking is om ʼn verwysing oor die onregverdige beëindiging van u dienste by die relevante eksterne forum aanhangig te maak. Die opsie bestaan om te wag vir die bevinding van die appèl en die datum van die uitslag te gebruik as die datum waarop die werkgewer ʼn finale besluit geneem het ten opsigte van die beëindiging van die werknemer se dienste.
Werknemers word dus aangemoedig om te verseker dat ʼn verwysing van dié aard binne 30 dae vanaf die beëindiging van dienste geskied. Die aanbeveling sal ook geld in gevalle waar die werkgewer versuim om die appèlproses te finaliseer.